Terakotový formiskos, helenistické obdobie, Musée du Louvre
**Formiskos** (starogr. φορμίσκος – formiskos) je typ starogréckej keramiky.

Formiskos (mn. č. *formiskoi*), uzavretá keramická nádoba zväčša v tvare hrušky alebo vrecúška (rôznej veľkosti a dekorácie) s malým otvorom na užšom krku (zrejme pre šnúrku na nosenie) a na jeho konci, slúžil možno ako rituálna nádobka na kropenie vodou alebo olejom (podľa väčšiny vedcov nemohla byť naplnená kvapalinou), alebo rituálna hrkálka pri pohrebných či náboženských obradoch.

Vedci na otázku o ich úlohe a pôvode ešte nemajú jednoznačnú odpoveď. Snažia sa ale na ňu odpovedať prostredníctvom výskumu archeologických, ikonografických a literárnych zdrojov. Staroveké písomné pramene rozprávajú o kockových hrách zvaných *astragalismos*. Samotné kocky tejto hry sa nazývali *astragaly* (starogr. αστράγαλοι – astragaloi), čo znamená *„kĺby z kostí"* (zvieracie kostičky). Tieto kocky boli uložené vo vrecúšku z kože alebo látky zvanom formiskos. Je zjavné, že sa tvar i názov týchto vrecúšok premietol aj na keramické „formiskoi" (dôkazom toho je 6 keramických formiskoi, z ktorých 2 zobrazujú aj astragaly).

Ich výskyt je veľmi zriedkavý, o čom svedčí aj malý počet zachovaných exemplárov (asi 90 kusov, vrátane niekoľkých kovových, ktoré možno opísať ako formiskoi, t. j. tohto tvaru). Niekoľko z nich malo zrejme súvis s pohrebnou sférou, čo dokazujú aj ich dekoratívne zobrazenia. Napr. atický čiernofigúrový formiskos (cca 550 – 530 pred Kr.) objavený v roku 1879 zobrazuje zosnulého na posteli obklopeného príbuznými, ktorí spievajú pohrebné piesne (formikos na pohreboch možno slúžil ako hudobný nástroj alebo sa ním vyháňali zlí duchovia).
Aj keď nemáme žiadne staroveké svedectvo o existencii podobného gréckeho hudobného nástroja alebo hrkálky, ich tvar je celkom podobný zobrazeniam hrkálok na kamenných pohrebných stélach alebo vyobrazeniach (malých) hrkálok na keramických vázach, ktoré zvyčajne držia deti a menej často dospelí. S výnimkou niekoľkých starších podobných formiskoi z Itálie a niektorých nálezov zo 4. stor. pred Kr. a z helenistickej doby, väčšinu z nich datujú do 6. a 5. stor. pred Kr. (v severnom Grécku sa nenašli žiadne).

Referencie a bibliografia
-------------------------

1. 1 2  Wolfgang Schiering. *Greek burial customs*. Berlin : Berlin Mann, 1983. ISBN 3-7861-1325-4. S. 154.
2. ↑  Sian Lewis. *The Athenian Woman*. Hoboken : Routledge, 2013. ISBN 978-11-3512-825-8. S. 216.
3. 1 2 3 4  *Hesperia*, str. 195
4. ↑  Donna C. Kurtz, John Boardman. *Die griechischen Tongefässe. Gestalt, Bestimmung und Formenwandel*. Ithaca : Cornell University Press, 1971. ISBN 978-08-0140-643-0. S. 77.
5. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 430.
6. ↑  Lesley A. Beaumont. *Childhood in Ancient Athens*. London : Routledge, 2013. ISBN 978-11-3648-669-2. S. 131.
7. ↑  International Council for Archaeozoology. Conference. *Integrating Zooarchaeology*. Oxford : Oxbow Books, 2006. ISBN 978-18-4217-123-3. S. 134.
8. ↑  *Collezioni/ Collezioni online/Phormiskos attico a figure nere*

Iné projekty
------------

Commons
* Spolupracuj na Commons Commons ponúka multimediálne súbory na tému **Formiskos**

Pozri aj
--------

* Typológia starogréckej keramiky